આવો જ એક બીજો અગત્યનો બનાવ તેમના જીવનમાં જાગેલા વિજાતીય પ્રેમ અંગેનો છે. આમ તો હેલનના જીવનમાં અનેક પુરુષમિત્રો આવ્યા છે. ક્યાંક આ મિત્રોએ પિતૃત્વ દાખવ્યું છે, ક્યાંક મૈત્રી પણ દાખવી છે તો એક પુરુષ મિત્રે પ્રેમ પણ પ્રગટ કર્યો છે. અનેક પ્રવૃત્તિઓથી ઘેરાયલાં ને સમજથી ઘડાયેલાં હેલન માટે લગ્નની ઇચ્છા એક કામના તરીકે ક્યાંય જાગી હોય એવું જણાતું નથી. એનું કારણ કદાચ તેમને ગુરુ સુલીવાન, ડૉ. ગ્રેહામ બેલ, માતા-પિતા ને અન્ય મિત્રો પાસેથી મળેલો ભરપૂર પ્રેમ પણ હોઈ શકે. આ પ્રેમે ઇન્દ્રિયોની અનુપસ્થિતિથી જાગતા શૂન્યાવકાશથી હેલનને ખાસ્સાં દૂર રાખ્યા છે. હેલનના પોતાના વ્યક્તિત્વમાં પણ એક પ્રકારની સભરતા છે. આ બધાં કારણોથી તેમનું સ્ત્રીત્વ ખાસ સળવળ્યું જણાતું નથી. પોતાની મર્યાદાઓને સારી રીતે જાણતાં ને તેનું પ્રથક્કરણ કરી શકતાં હેલન, પોતાને લગ્નનો આગ્રહ કરતા ડૉ.બેલને જણાવે છે : ‘તે મહાન સાહસ ખેડવાની મને પહેલાં કરતાં ઓછી ઇચ્છા છે. મને ચોક્કસ લાગે છે કે જીવનના તડકા-છાંયડાનો સામનો કરવા માટે સ્ત્રી-પુરુષ બંને સરખાં હોવાં જોઈએ. કોઈ પણ પુરુષ ઉપર મારી ખોડખાંપણનો બોજો લાદવો એ તેના માટે ભારે બોજારૂપ થાય. આવો અસ્વાભાવિક બોજો તેના ઉપર લાદવાના બદલામાં તેને આપવા જેવું મારી પાસે કંઈ નથી.’ જીવનમાં અનિવાર્ય કહી શકાય તેવી લગ્નજીવન અંગેની બાબતમાં હેલન કેટલી તટસ્થતાથી વિચારી શક્યા છે તે જોવા જેવું છે. પોતાની મર્યાદાઓને આટલી નિખાલસતાથી જોવી ને સ્વીકારવી હેલન માટે સહજ છે. ને તેનું કારણ તેમણે મેળવેલી વિદ્યા, કેળવેલી સમજ ને ગુરુ સુલીવાનનો સાથ છે. આવી કેટલીક ક્ષણોમાં હેલન સાધિકા ઉપર ઊઠ્યાં છે.